钦定古今图书集成/明伦汇编/家范典/第063卷 > 《答晋安王叙南康简王薨书》元·帝
## 钦定古今图书集成/明伦汇编/家范典/第063卷 > 《答晋安王叙南康简王薨书》元·帝

南康兄器宇冲贵，风神英挺。魏之中山，徒闻退让；晋
之扶风，虽号师范。用今方昔，若吞云梦及，寻阳私疾，
孝感神明，殆不胜丧，扶而后起，犹冀天道可期，岂谓
福善虚说？且分违易久，嘉会难逢。绸缪宫阃，不过纨
绮之事；离群作镇，动回星纪之历，志异双鸾之集，遽
切四鸟之悲。松茂柏悦，夙昔欢忭；芝焚蕙叹，今用呜
咽。